  Майя Бывальцева 11-тӥ коньывуонэ Удмуртиысь куинь ёросъёсын йӧскалык но парти ӵектосъёсъя тупатъям лулчеберет юртъёсты усьтозы. Со сярысь элькунысь лулчеберетъя министерстволэн пресс-службаез ивортэ. Дэри ёросысь Якшур гуртын лулчеберет огъетэз «Культура» йӧскалык ӵектос улсын тупатъязы. Ужъёслы оглом 1 миллион 100 сюрс манет быдтӥзы, со пӧлысь 831 сюрс манетэз федерал коньдэтысь вуиз. Огъетын липетсэ но укноосты тупатъязы. Выльдэм юртын 18 час 30 минутэ «Чеберай» ёрос вожвылъяськон ортчоз. Алнаш ёросын кык лулчеберет юртъёсты выльдӥзы - Асан Техникумысь лулчеберет центрез Росси азьмуртэн кичӧлтэм «Лулчеберет» йӧскалык ӵектос улсын тупатъязы. 3 миллион 500 сюрс манетлы липетэз выльдӥзы, укноосты но ӧсъёсты воштӥзы. - Туймыйылысь лулчеберетъя центрын укноосты вошъязы, пушсэ тупатъязы. Ужъёсты партилэн «Культура малой родины» федерал ӵектосэзъя нуизы. Уже кутэм 1 миллион 600 сюрс манет пӧлысь 1 миллион 300 сюрс манетэз федерал коньдэтысь висъяськиз. Озьы ик партилэн ӵектосэзъя Красногорск ёросысь лулчеберет юртлэсь пушсэ выльдӥзы, санузелъёсты тупатъязы. Уже оглом 2 миллион 500 манет кутӥзы, со пӧлысь 2 миллион манетсэ федерал коньдэт сётӥз. Тодэ вайытом, 10-тӥ коньывуонэ Шарканын выльдэм лулчеберет юртэз усьтӥзы. Тегъёс: Лулчеберет Удмуртия Дэри тупатъянужъёс Алнаш  